CELEX: 32014R0157
Language: mt
Date: 2013-10-30 00:00:00
Title: Regolament ta’ Delega tal-Kummissjoni (UE) Nru 157/2014 tat- 30 ta’ Ottubru 2013 dwar il-kundizzjonijiet biex titqiegħed għad-dispożizzjoni f’websajt dikjarazzjoni dwar il-prestazzjoni ta’ prodotti għall-bini

21.2.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 52/1
            
         REGOLAMENT TA’ DELEGA TAL-KUMMISSJONI (UE) Nru 157/2014
   tat-30 ta’ Ottubru 2013
   dwar il-kundizzjonijiet biex titqiegħed għad-dispożizzjoni f’websajt dikjarazzjoni dwar il-prestazzjoni ta’ prodotti għall-bini
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 305/2011 tal-Parlament Ewropew u tal-Kunsill tad-9 ta’ Marzu 2011 li jistabbilixxi kundizzjonijiet armonizzati għall-kumerċjalizzazzjoni tal-prodotti għall-bini u li jħassar id-Direttiva tal-Kunsill 89/106/KEE (1), u b’mod partikolari l-Artikolu 7(3) flimkien mal-Artikolu 60(b) tiegħu,
   Billi:
   
               (1)
            
            
               L-Artikolu 4(1) tar-Regolament (UE) Nru 305/2011 jobbliga lill-manifatturi tal-prodotti għall-bini li jikkompilaw dikjarazzjoni dwar il-prestazzjoni meta jitqiegħed fis-suq prodott għall-bini li jkun kopert minn standard armonizzat, jew jikkonforma ma’ Valutazzjoni Teknika Ewropea maħruġa għal dak il-prodott. Għandha tingħata kopja ta’ din id-dikjarazzjoni, jew fuq il-karta jew b’mezzi elettroniċi.
            
         
               (2)
            
            
               Skont l-Artikoli 7(3) u 60(b) tar-Regolament (UE) Nru 305/2011, il-Kummissjoni ngħatat il-kompitu li tistabbilixxi l-kundizzjonijiet meħtieġa għall-ipproċessar elettroniku tad-dikjarazzjonijiet dwar il-prestazzjoni li jitqiegħdu għad-dispożizzjoni f’websajt. Dawn il-kundizzjonijiet għat-tqegħid għad-dispożizzjoni fuq l-Internet tad-dikjarazzjonijiet dwar il-prestazzjoni jippermettu l-użu tat-teknoloġiji tal-informatika u jnaqqsu l-kostijiet għall-manifatturi tal-prodotti għall-bini u għas-settur kollu tal-bini b’mod ġenerali.
            
         
               (3)
            
            
               Biex jitqiesu wkoll il-bżonnijiet speċifiċi ta’ min jirċievi l-prodotti għall-bini, fosthom, speċjalment, il-mikrointrapriżi, u b’mod partikolari dawk li jkunu qegħdin jaħdmu fuq siti tal-bini mingħajr aċċess għall-Internet, dan l-att delegat ma għandux jiġi estiż biex jinkludi ebda deroga mill-Artikolu 7(2) tar-Regolament (UE) Nru 305/2011.
            
         
               (4)
            
            
               Biex ikun żgur li l-format elettroniku ta’ dikjarazzjoni dwar il-prestazzjoni li tikkorrispondi ma’ prodott partikolari jkun jista’ jiġi identifikat faċilment, il-manifatturi għandhom jorbtu kull prodott, jew kull lott tal-istess prodott li jqiegħdu fis-suq ma’ dikjarazzjoni dwar il-prestazzjoni speċifika permezz tal-kodiċi uniku ta’ identifikazzjoni tat-tip tal-prodott, li għandu jissemma fid-dikjarazzjoni dwar il-prestazzjoni b’konformità mal-Anness III tar-Regolament (UE) Nru 305/2011.
            
         
               (5)
            
            
               Biex jitnaqqas il-piż amministrattiv involut fil-forniment ta’ dikjarazzjonijiet dwar il-prestazzjoni, filwaqt li jibqa’ żgurat li l-informazzjoni f’dawn id-dikjarazzjonijiet tibqa’ affidabbli, il-format elettroniku ta’ dikjarazzjoni dwar il-prestazzjoni ma għandux jinbidel wara li din tkun tqiegħdet għad-dispożizzjoni fuq l-Internet, u għandha tibqa’ aċċessibbli għal mill-inqas perjodu ta’ 10 snin wara li l-prodott għall-bini jkun tqiegħed fis-suq, jew għal perjodu ieħor ta’ żmien li jista’ jkun japplika minħabba t-tieni sottoparagrafu tal-Artikolu 11(2) tar-Regolament (UE) Nru 305/2011.
            
         
               (6)
            
            
               Is-sit tal-Internet fejn tkun tqiegħdet id-dikjarazzjoni dwar il-prestazzjoni, għandu jkun soġġett għall-monitoraġġ u l-manutenzjoni biex ikun żgurat, li kemm hu possibbli dan jinżamm kontinwament aċċessibbli u ma jsirx indisponibbli minħabba nuqqas ta’ funzjonament tajjeb għal raġunijiet tekniċi.
            
         
               (7)
            
            
               Is-sit tal-Internet fejn tidher id-dikjarazzjoni dwar il-prestazzjoni għandu jkun aċċessibbli mingħajr ħlas għal min jirċievi l-prodotti għall-bini. Dawk li jirċievu l-prodotti għandhom jingħataw istruzzjonijiet biex jaċċessaw is-sit u d-dikjarazzjoni dwar il-prestazzjoni fil-format elettroniku tagħha.
            
         
               (8)
            
            
               Biex jiżdiedu l-effiċjenza u l-kompetittività tas-settur tal-bini Ewropew kollu, l-operaturi ekonomiċi li jipprovdu dikjarazzjonijiet dwar il-prestazzjoni u li jixtiequ jużaw it-teknoloġiji l-ġodda tal-informatika biex jiffaċilitaw il-forniment ta’ dawn id-dikjarazzjonijiet, għandhom ikunu jistgħu jagħmlu hekk kemm jista’ jkun possibbli,
            
         ADOTTAT DAN IR-REGOLAMENT:
   Artikolu 1
   1.   L-operaturi ekonomiċi jistgħu jqiegħdu għad-dispożizzjoni dikjarazzjoni dwar il-prestazzjoni, imsemmija fl-Artikolu 4(1) tar-Regolament (UE) Nru 305/2011, f’websajt, permezz ta’ deroga mill-Artikolu 7(1) tar-Regolament (UE) Nru 305/2011, sakemm jikkonformaw mal-kundizzjonijiet kollha li ġejjin:
   
               (a)
            
            
               għandhom jiżguraw li l-kontenut ta’ dikjarazzjoni dwar il-prestazzjoni ma jinbidilx wara li tkun tqiegħdet għad-dispożizzjoni f’sit tal-Internet;
            
         
               (b)
            
            
               għandhom jiżguraw li s-sit fejn jitqiegħdu d-dikjarazzjonijiet dwar il-prestazzjoni li jinkitbu għall-prodotti għall-bini jinżamm aġġornat u jkun sorveljat biex kemm is-sit, kif ukoll id-dikjarazzjonijiet dwar il-prestazzjoni jkunu disponibbli għal dawk li jirċievu l-prodotti għall-bini, b’mod kontinwu;
            
         
               (c)
            
            
               għandhom jiżguraw li d-dikjarazzjoni dwar il-prestazzjoni hija aċċessibbli mingħajr ħlas għal min jirċievi l-prodotti għall-bini, għal perjodu ta’ 10 snin wara li l-prodott għall-bini jkun tqiegħed fis-suq, jew għal perjodu ta’ żmien ieħor li jista’ jkun applikabbli skont it-tieni sottoparagrafu tal-Artikolu 11(2) tar-Regolament (UE) Nru 305/2011;
            
         
               (d)
            
            
               għandhom jipprovdu l-istruzzjonijiet lil min jirċievi l-prodotti għall-bini dwar kif għandu jaċċessal-websajt u d-dikjarazzjonijiet dwar il-prestazzjoni miktubin għal dawn il-prodotti u ppubblikati fuq dak is-sit.
            
         2.   Il-manifatturi għandhom jiżguraw li kull prodott, jew kull lott tal-istess prodott li jqiegħdu fis-suq ikun marbut ma’ dikjarazzjoni dwar il-prestazzjoni speċifika permezz tal-kodiċi uniku ta’ identifikazzjoni tat-tip tal-prodott.
   Artikolu 2
   Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-30 ta’ Ottubru 2013.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 88, 4.4.2011, p. 5.